CELEX: 62019TN0540
Language: da
Date: 2019-07-30 00:00:00
Title: Sag T-540/19: Sag anlagt den 30. juli 2019 – Sharif mod Rådet

7.10.2019   
            
            
               DA
            
            
               Den Europæiske Unions Tidende
            
            
               C 337/9
            
         
      Sag anlagt den 30. juli 2019 – Sharif mod Rådet
      (Sag T-540/19)
      (2019/C 337/10)
      Processprog: fransk
      
         Parter
      
      
         Sagsøger: Ammar Sharif (Damaskus, Syrien) (ved advokaterne J.-P. Buyle og L. Cloquet)
      
         Sagsøgt: Rådet for Den Europæiske Union
      
         Sagsøgerens påstande
      
      
                  —
               
               
                  Rådets afgørelse (FUSP) 2019/806 af 17. maj 2019 om ændring af afgørelse 2013/255/FUSP om restriktive foranstaltninger over for Syrien annulleres for så vidt angår sagsøgeren.
               
            
                  —
               
               
                  Rådets gennemførelsesforordning (EU) 2019/798 af 17. maj 2019 om gennemførelse af forordning (EU) nr. 36/2012 om restriktive foranstaltninger på baggrund af situationen i Syrien annulleres for så vidt angår sagsøgeren.
               
            
                  —
               
               
                  Rådet tilpligtes at betale samtlige sagsomkostninger, herunder de af sagsøgeren afholdte omkostninger.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat to anbringender.
      
                  1.
               
               
                  Første anbringende om et åbenbart urigtigt skøn med hensyn til de faktiske omstændigheder. Sagsøgeren er af den opfattelse, at Rådet har anlagt et åbenbart urigtigt skøn ved at begrunde de over for ham trufne foranstaltninger med, at han angiveligt er en af de »fremtrædende erhvervsfolk, der driver virksomhed i Syrien«, som omhandlet i afgørelse 27, stk. 2, litra a), og artikel 28, stk. 2, litra a), i afgørelse 2013/255/FUSP. Han har bestridt denne kvalifikation som »fremtrædende erhvervsfolk« og den afkræftelige formodning om tilknytning til det syriske regime, som følger af de anfægtede retsakter. Sagsøgeren har gjort gældende, at han ikke har nogen tilknytning til det syriske regime.
                  I overensstemmelse med artikel 27, stk. 3, og artikel 28, stk. 3, i afgørelse 2013/255/FUSP har sagsøgeren desuden afkræftet den i afgørelsens artikel 27, stk. 2, litra a), og artikel 28, stk. 2, litra a), fastsatte afkræftelige formodning ved på eget initiativ at godtgøre, at han i) ikke er eller ikke længere er tilknyttet det syriske regime, ii) ikke udøver indflydelse på det og iii) ikke udgør en reel risiko for omgåelse af de restriktive foranstaltninger, som Rådet har truffet på baggrund af situation i Syrien.
                  Sagsøgeren er af den opfattelse, at Rådet ved ikke at tage hensyn til afkræftelsen af denne formodning fortsætter anlægger et åbenbart urigtigt skøn med hensyn til de faktiske omstændigheder.
               
            
                  2.
               
               
                  Andet anbringende om en uforholdsmæssig tilsidesættelse af ejendomsretten og af retten til at udøve erhvervsmæssig beskæftigelse. Sagsøgeren er af den opfattelse, at Rådet gennem de vedtagne sanktioner uundgåeligt har krænket hans ejendomsret og hans ret til at udøve sin erhvervsvirksomhed, hvilket er i strid med tillægsprotokol nr. 1 til konventionen til beskyttelse af menneskerettigheder og grundlæggende frihedsrettigheder. Ifølge sagsøgeren kan han ikke hindres i frit at benytte sig af sin ejendom og i at udøve sin økonomiske frihed, hvilket udgør grunden til, at de anfægtede foranstaltninger skal annulleres, for så vidt som de vedrører ham.